શહેરના પોશ વિસ્તારો પૈકીના પાલડી વિસ્તારમાં રિ-ડેવલપમેન્ટના નામે આકાર લઇ રહેલી વર્ષા ફ્લેટને અપાયેલી તમામ પ્રકારની મંજૂરીઓ રદ કરવાના કલેક્ટરે હુકમ કર્યા હતા. તેની સામે વર્ષા ફ્લેટના ડેવલપર્સે ગુજરાત હાઇકોર્ટમાં પિટિશન કરી હતી. પિટિશનની સુનાવણી જૂન મહિનામાં થવાની છે એ દરમિયાન ડિવલપર્સને કોઇપણ પ્રકારનો થર્ડ પાર્ટી રાઇટ્સ (મિલકતના ત્રાહિતને વેચાણ) ઊભા ન કરવા હાઇકોર્ટે તાકીદ કરી હતી, તેમ છતાં ડેવલપર્સ દ્વારા આઠ નવા લોકોને ફ્લેટમાં રહેવાની છુટ આપવા સામે સ્થાનિક લોકોમાં ભારે રોષ ફાટી નીકળ્યો હતો. અમદાવાદ મ્યુનિસિપલ કોર્પોરેશન, અમદાવાદ કલેક્ટર કચેરી વગેરે તંત્ર સાથે ભાજપના ઘરોબો ધરાવતા નેતાઓની મીલિભગતથી જ અશાંત ધારાનો અમલ હોવા છતાં સંવેદનશીલ વિસ્તારોમાં અનેક પ્રકારની પ્રોપર્ટીનું બેરોકટોક ખરીદ વેચાણ થઇ રહ્યું હોવા છતાં ભાજપ સરકાર મૌન ધારણ કરીને બેઠી છે તે મુદ્દો હાલ સમગ્ર વિસ્તારમાં ચર્ચાના ચગડોળે છે.